Valke lê beslag op R54 m. se dwelms | Netwerk24
Gedurende dié intelligensiegedrewe klopjag, wat in Welkom in die Vrystaat en Mayfieldpark in Gauteng uitgevoer is, is drie beskuldigdes vasgetrek.
Luidens 'n verklaring van die Valke is die beskuldigdes 'n tyd lank dopgehou nadat hulle glo op verskeie geleenthede 'n besending dwelms aan 'n polisie-agent verkoop het.
Van die dwelms waarop die Valke in samewerking met verskeie polisie-eenhede Vrydag beslag gelê het.
Die klopjag het Vrydag begin met verskeie polisie-eenhede wat op twee beskuldigdes in Welkom toegesak en in hegtenis geneem het.
Die Valke sê die span het 11 pakke Mandrax gekonfiskeer wat in die twee beskuldigdes se voertuig versteek was. Die dwelms het 'n geskatte straatwaarde van sowat R900 000.
Later Vrydag het die span in Mayfieldpark in Johannesburg toegeslaan en die derde beskuldigde aangekeer. Hier is beslag gelê op 910 000 Mandrax-tablette, 3 kg se tik, asook 'n groot hoeveelheid chemikalieë met 'n waarde van meer as R400 000.
Die Valke het ook op 'n onbekende bedrag kontant beslag gelê wat glo in die besit van 'n beskuldigde in Mayfieldpark in Johannesburg was.
Volgens die Valke het die dwelms wat in Mayfieldpark gekonfiskeer is 'n straatwaarde van sowat R54 miljoen.
Die polisie het ook op vier voertuie en 'n onbekende bedrag kontant beslag gelê.
Die drie beskuldigdes, wat tussen 31 en 54 jaar oud is, sal na verwagting Maandag hul eerste hofverskyning in die onderskeie provinsies maak.